Solidariteitlede seëvier oor boelietaktiek - Solidariteit WêreldSolidariteit Wêreld
Tuis › Nuuskantoor › Solidariteitlede seëvier oor boelietaktiek
Solidariteitlede seëvier oor boelietaktiek
Dinsdag | 15 Desember | 2020
In 'n jaar waar afleggings en verminderde salarisse amper die norm geword het, het Solidariteit daarin geslaag om namens sy lede hul werk en salarisse te verseker. Hierdie oorwinning was die gevolg van Solidariteit en sy lede wat saam standpunt ingeneem het en geweier het om aan die boelietaktiek van ArcelorMittal Suid-Afrika (Amsa) toe te gee.
Na 'n bloedbad van afleggings aan die einde van 2019 was daar ten spyte van die Covid-19-inperking so 'n ommekeer in Amsa se standpunt dat hy onlangs aangekondig het dat daar verhogings vir werkers in een kategorie toegestaan sal word. Die gevolg hiervan is dat hulle 'n salarisverhoging van 5% vanaf 1 November en 'n verdere 2% in April 2021 sal ontvang. Dit het gebeur nadat die staalvervaardiger aangevoer het dat hy steeds gebuk onder 'n ekonomiese en finansiële krisis gaan.
Volgens Amsa moes iets gedoen word om 1 000 poste te red en het die maatskappy voortgegaan om ten gunste van veranderde indiensnemingskontrakte wat verminderde salarisse sou insluit, te onderhandel. Daar was later afstand gedoen van die permanente vermindering in salaris van werknemers in een kategorie en aan hulle is salarisverhogings toegestaan. Die res van die werknemers het egter steeds gebuk onder ten minste 25% korttyd en tydelike vermindering in salaris gegaan met 'n moontlike 8% permanente vermindering in salaris as 'n verdere vooruitsig. AMSA wou dus dubbele standaarde toepas deur die salarisse van sekere werknemers te verminder terwyl hy verhogings aan sommige ander werknemers wou toestaan.
Alhoewel verhogings verwelkom word, kan 'n verhoging vir werkers in een kategorie nie ten koste van 'n ander geskied nie. Die aanvraag na staal het ná die aanvanklike inperking tot so 'n mate verhoog dat Amsa in werklikheid 'n ommekeer ten opsigte van sy finansiële posisie gehad het, en nou in die posisie was om die tydelike reëling van korttyd af te skaf en geleidelik weer volle salarisbetaling te herstel.
Wat baie kommerwekkend was, was Amsa se boelietaktiek deur die werknemers wat reeds onder 25% tot 45% korttyd gebuk gegaan het, te dreig dat die korttydmaatreël in plek sal bly totdat daar tot die 8% permanente vermindering in salaris ingestem word. Hierdie boelietaktiek kan onder geen omstandighede geduld word nie en Solidariteit se lede het in opstand teen hierdie gedrag gekom deur aan te dui dat hulle selfs bereid sou wees om te staak om die verdere toepassing van korttyd of eensydige verandering van diensvoorwaardes teen te staan. Die werkgewer se aksie is nie net onbillik en onregverdig nie, maar ook immoreel en oneties. Solidariteit was genoodsaak om op te tree en hom tot regsaksie en moontlike staking te wend indien Amsa nie gehoor aan sy lede se versoeke wou gee om hulle diensvoorwaardes onaangetas te laat nie.
In 'n laaste poging om die dispuutbeslegting te verhoed, het Solidariteit 'n skrywe aan mnr. Lakshmi Mittal, president en hoof- uitvoerende beampte van ArcelorMittal Internasionaal, gerig en hom versoek om in te gryp om enige verdere ekonomiese skade aan AMSA te verhoed. In reaksie op die skrywe is alle voorstelle van veranderde diensvoorwaardes wat salarisvermindering sou insluit, van die tafel verwyder.
Dit is met dankbaarheid en trots dat Solidariteit sy lede gelukwens met die groot oorwinning. Nie net is hulle vir die afsienbare toekoms van hul werk verseker nie, maar is hulle ook verseker dat hulle salarisse vanaf Januarie 2021 na 100% herstel sal word. Dit bewys weer dat geregtigheid oor onbillikheid en onregverdigheid sal seëvier en dat ons boeliegedrag nooit gelate sal aanvaar nie.